कन्नौज। स्थानीय सांसद अखिलेश यादव के मुख्यमंत्री बनने के बाद इस्तीफा देने के बाद खाली हुई कन्नौज लोकसभा सीट पर संसदीय उप चुनाव लड़ाने के लिए कोई भी दल अभी तक प्रत्याशी चयन नहीं कर सका है। भाजपा के पूर्व जिलाध्यक्ष सुब्रत पाठक कहते हैं कि बीजेपी इस बार आम जनता से जुड़े कार्यकर्ता को संसदीय चुनाव लड़ाने के मूड में है। ऐसे साधारण कार्यकर्ता को चुनाव मैदान में उतारा जाएगा जो किसानों, गरीबों और आम आदमी की पीड़ा को समझता हो। उन्होंने कहा कि वर्ष 2009 में वह संसदीय चुनाव लड़ चुके हैं। यदि इस बार भी पार्टी चुनाव लड़ने का आदेश देगी तो वह मैदान में उतरेंगे। बीजेपी जिलाध्यक्ष बनवारी लाल दोहरे कहते हैं कि जल्द ही प्रत्याशी चयन के मुद्दे के लेकर लखनऊ जाएंगे। हाईकमान से वार्ता की जाएगी। जो निर्णय लिया जाएगा, उसका पालन होगा। कांग्रेस जिलाध्यक्ष ऊषा दुबे कहती हैं कि पार्टी से अभी कोई दिशा-निर्देश नहीं मिले हैं। पार्टी हाईकमान जिसे चिह्नित कर टिकट देगी उसे दमदारी से लड़ाया जाएगा। बसपा जिलाध्यक्ष नरेंद्र कुशवाहा कहते हैं कि संसदीय उप चुनाव के मुद्दे पर पार्टी की राष्ट्रीय अध्यक्ष मायावती जो निर्णय लेंगी, उसका पूरी तरह पालन किया जाएगा।